Reagerer på lukkede dører i overgrepssaken
Bistandsadvokat Anne Kristine Bohinen representerer den 27 år gamle kvinnen i overgrepssaken som går i Nedre Romerike tingrett. På tiltalebenken sitter kvinnens stefar (49) og mor (48), hovedkvinnen i den mye omtalte Alvdal-saken. Når representanter for den sterkt kritiserte barnevernstjenesten i Gjerdrum kommune skal forklare seg mandag, skjer det for lukket rett. Det har Fylkesmannen i Oslo og Akershus bestemt. - Jeg vet ikke hvem Fylkesmannen ønsker å beskytte i denne saken. Er det det offentlige de ønsker å beskytte? Min klient ønsker at alle opplysninger i denne saken kommer frem, sier Bohinen til VG.Fylkesmannen i Oslo og Akershus viser til et 19 år gammelt rundskriv fra den gang det var noe som het Sosial- og helsedepartementet i Norge. - I rundskrivet fra 1994 kommer det veldig tydelig frem hva som er retningslinjene i slike saker. Det har ikke kommet noen nye rundskriv etter dette, sier avdelingsdirektør Bente Rygg i sosial- og familieavdelingen hos Fylkesmannen. Selv om 27-åringen selv ønsker at de sensitive opplysningene om henne kommer frem, firer ikke Fylkesmannen en tomme. Det har heller ikke noe å si at det i fjor høst ble gitt ut en bok om 27-åringens liv, der mye av innholdet var basert på informasjon fra barnevernsdokumentene om henne. - Det er ikke overlatt til vår vurdering å skille sakene fra hverandre, sier Rygg. I Alvdal-saken og i overgrepssaken mot tidligere Vågå-ordfører Rune Øygard, ble lignende vitner ført for åpen rett. - Jeg kan ikke svare på hvordan andre fylkesmenn gjør det. Vi følger vanlig praksis i Oslo og Akershus, sier Rygg.Bistandsadvokaten mener det handler om mer enn bare den enkelte overgrepssaken som nå går for retten. - Dette er en viktig og mye omtalt sak som handler om barn og barns interesser i systemet, det er derfor svært uheldig at dørene lukkes, sier Bohinen. Fylkesmannens beslutning vekker reaksjoner hos flere. Den profilerte statsadvokaten Svein Holden viser til at alle aktørene i retten var samstemte i at retten burde vært åpen gjennom hele saken. - Jeg vil understreke at jeg ikke har noen sterke synspunkter på dette, men med tanke på den oppmerksomhet som er i og rundt saken, så mener jeg også disse vitnene burde gått for åpne dører, sier Holden. Flere vitner har i retten gått kraftig til angrep på barnevernstjenesten og navngitte ansatte i Gjerdrum kommune. Nylig inngikk kommunen et forlik med 27-åringen. Hun fikk nesten to millioner kroner i erstatning. Samtidig erkjente kommunen å ha sviktet 27-åringen. - Må følge loven Også forsvarerne mener barnevernsvitnene burde gått for åpen rett. - Personer i barnevernet har fått kraftig skyts rettet mot seg i åpen rett. Fylkesmannen fratar disse personene muligheten til å gi sin versjon, sier Alvdal-morens forsvarer Steffen Brandstad til VG. - Her er det kommet sterke anklager mot barnevernet. Da er det interesse for offentligheten å høre barnevernets versjon. Det er ikke noe problem for oss aktører, men det blir et problem for kontroll og etterprøving av saken, sier stefarens forsvarer Harald Stabell til VG. Tingrettsdommer Petter Johnsen ønsker ikke å si noe om Fylkesmannens beslutning overfor VG. - Jeg må følge loven. Det regner jeg med at dere forstår, sa han da temaet ble diskutert i retten.
Offentligheten kastes på gangen når barnevernet skal forklare seg i den alvorlige overgrepssaken. Det reagerer bistandsadvokaten, statsadvokaten og forsvarerne på.